b'\n_START_ARTICLE_\nRomualdas \xc5\xa0ulskis\n_START_PARAGRAPH_\nRomualdas \xc5\xa0ulskis (1937 m. vasario 5 d. Kybartuose, Vilkavi\xc5\xa1kio raj. \xe2\x80\x93 1995 m. lapkri\xc4\x8dio 25 d. \xc5\xa0iauliuose) \xe2\x80\x93 choro dirigentas ir pedagogas. Muzikos mokytojo ir chorved\xc5\xbeio Broniaus \xc5\xa0ulskio s\xc5\xabnus.\n_START_SECTION_\nBiografija\n_START_PARAGRAPH_\n1954 m. baig\xc4\x99s Kybart\xc5\xb3 vidurin\xc4\x99 mokykl\xc4\x85, vienerius metus studijavo Kauno medicinos institute, bet potraukis muzikai nuved\xc4\x97 \xc4\xaf Kauno Juozo Gruod\xc5\xbeio muzikos mokykl\xc4\x85, kur 1955\xe2\x80\x931958 m. choro dirigavimo mok\xc4\x97si pas d\xc4\x97st. Danguol\xc4\x99 Vaitkut\xc4\x99. 1958\xe2\x80\x931963 m. choro dirigavim\xc4\x85 studijavo Lietuvos valstybin\xc4\x97je konservatorijoje (prof. Konrado Kavecko klas\xc4\x97)._NEWLINE_1963\xe2\x80\x931970 m. buvo Uralsko (Kazachija) muzikos mokyklos choro dirigavimo metodin\xc4\x97s komisijos pirmininkas, d\xc4\x97stytojas ir choro studijos vadovas._NEWLINE_Gr\xc4\xaf\xc5\xbe\xc4\x99s \xc4\xaf Lietuv\xc4\x85, nuo 1970 m. rudens iki mirties \xc5\xa0iauli\xc5\xb3 auk\xc5\xa1tesniojoje muzikos mokykloje (konservatorijoje) d\xc4\x97st\xc4\x97 choro dirigavim\xc4\x85, nuo 1985 m. vadovavo choro studijai ir choro dirigavimo metodinei komisijai. Mokyklos mi\xc5\xa1r\xc5\xb3j\xc4\xaf chor\xc4\x85 pareng\xc4\x97 1985, 1987 ir 1990 m. respublikin\xc4\x97ms dain\xc5\xb3 \xc5\xa1vent\xc4\x97ms, nema\xc5\xbeai koncertavo savo mieste ir kitur. Choras dalyvaudavo ir respublikiniuose konkursuose, pateikdavo \xc4\xafdomi\xc5\xb3 klasikini\xc5\xb3 ir \xc5\xa1iuolaikini\xc5\xb3 k\xc5\xabrini\xc5\xb3 repertuar\xc4\x85 ir meni\xc5\xa1kai juos interpretuodavo. Pedagogas i\xc5\xa1ugd\xc4\x97 b\xc5\xabr\xc4\xaf jaun\xc5\xb3j\xc5\xb3 choro dirigent\xc5\xb3._NEWLINE_1970\xe2\x80\x931971 m. d\xc4\x97st\xc4\x97 \xc5\xa0iauli\xc5\xb3 pedagoginiame institute, 1970\xe2\x80\x931973 m. buvo \xc5\xa0iauli\xc5\xb3 miesto dain\xc5\xb3 ir \xc5\xa1oki\xc5\xb3 liaudies ansamblio \xe2\x80\x9eJovaras\xe2\x80\x9c meno vadovas ir dirigentas, dalyvavo \xc4\xafvairiuose renginiuose. 1976\xe2\x80\x931995 m. \xe2\x80\x93 \xc5\xa0iauli\xc5\xb3 miesto Santuok\xc5\xb3 r\xc5\xabm\xc5\xb3 vargonininkas. Buvo \xc5\xa0iauli\xc5\xb3 miesto dain\xc5\xb3 \xc5\xa1ven\xc4\x8di\xc5\xb3 dirigentas ir respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 konsultantas.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'